Diari Oficial de la Generalitat Valenciana


Sumari del DOGV 5459, del 27-02-2007 (2007/2080)

RESOLUCIÓ de 2 de febrer de 2007, del conseller d'Infraestructures i Transport, per la qual s'encomana a l'Entitat Pública de Sanejament d'Aigües Residuals de la Comunitat Valenciana la gestió dels contractes necessaris per al condicionament del pavelló de la Comunitat Valenciana en Expo Saragossa 2008.
----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5459

Data del DOGV
:   27-02-2007

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2007/2080


Data del document
:   02-02-2007

Organisme emissor
:   Conselleria d'Infraestructures i Transport

Tipus de document
:   Resolució

Descriptors 

:   * delegació de poders

En la ciutat de Saragossa està prevista la celebració de l'Exposició Internacional Saragossa 2008, que tindrà lloc entre el 14 de juny i el 14 de setembre d'eixe any, amb el tema "Aigua i desenvolupament sostenible", que perseguix entre altres objectius crear una exposició temàtica en què cada un dels participants tinga un fort protagonisme a l'hora de reflexionar, compartir experiències i aportar solucions imaginatives entorn del tema global de l'aigua.  
L'Exposició esmentada reconeix a les comunitats autònomes d'Espanya el caràcter de participants oficials i els reserva el seu propi espai.  
Això és d'enorme interés per a la Generalitat, ja que el tema de l'Exposició enllaça perfectament amb un dels eixos principals sobre els quals ha girat la seua política en els últims anys, la gestió eficient dels recursos hídrics.   
Dita política s'ha articulat i coordinat en la Llei 2/1992, de 26 de març, de Sanejament d'Aigües Residuals de la Comunitat Valenciana, que va establir un nou marc jurídic i econòmic en matèria de proveïment d'aigua, tractament i reutilització d'aigües residuals, amb l'objecte de garantir una actuació coordinada entre les distintes administracions públiques per a millorar els nivells de conservació del medi que tota societat avançada demanda.  
La Llei 2/1992, de Sanejament d'Aigües Residuals, va assignar a la Generalitat, entre altres atribucions, la planificació i formulació de les directrius de sanejament i els criteris sobre nivells de depuració i qualitat de les aigües; així com l'aprovació dels plans i projectes d'infraestructures hidràuliques.   
La programació de les infraestructures necessàries per a garantir la millora i el manteniment de la qualitat de les aigües s'ha dut a terme a l'empara del que disposa el Pla director de Sanejament i Depuració de la Comunitat Valenciana (I i II), ambdós han materialitzat i impulsat les polítiques d'aprofitament integral dels recursos i usos sostenibles de l'aigua (urbà, industrial, agrícola, ambiental i turístic) i permés l'execució d'aquelles actuacions i inversions necessàries per a garantir una adequada gestió dels recursos disponibles.  
Així mateix, és d'interés per a la Comunitat Valenciana la plasmació del desenvolupament d'altres polítiques que du a terme en el seu àmbit territorial i que també poden tindre la seua presència en l'Exposició, com poden ser les relacionades amb temes de medi ambient, turisme, aigua...  
Des de tal perspectiva, la Conselleria d'Infraestructures i Transport, com a òrgan coparticipant en l'aplicació de la política del Consell de la Generalitat en matèria d'aigües, i d'acord amb el que disposa el Decret 182/2004, d'1 d'octubre, del Consell, que aprova el seu Reglament Orgànic i Funcional, no sols elabora i participa en la planificació i programació de les infraestructures hidràuliques, sinó que du a terme una important tasca inversora en projectes i infraestructures d'interés comunitari que permeten millorar la gestió dels recursos hídrics.  
Per la seua banda, l'Entitat de Sanejament d'Aigües Residuals de la Comunitat Valenciana, com a entitat de dret públic de la Generalitat i ens instrumental de la Conselleria d'Infraestructures i Transport, té atribuïdes, d'acord amb el que disposa l'article 14.3 de la Llei 2/1992, de 26 de març, de Sanejament d'Aigües Residuals de la Comunitat Valenciana, l'execució d'obres d'infraestructura, en matèria de proveïment d'aigua, de tractament, de depuració, de reutilització d'aigües residuals i, en general, de totes aquelles mesures que puguen contribuir a incrementar l'eficiència de l'ús dels recursos hídrics a la Comunitat Valenciana.  
Així mateix, atés el que disposa l'article 2.2. del Decret 170/1992, de 16 d'octubre, pel qual s'aprova l'estatut de l'entitat pública i en relació amb el seu objecte s'establix que l'Entitat de Sanejament podrà realitzar les obres i servicis que siguen convenients per a millorar les funcions que té atribuïdes, així com portar a cap totes les activitats comercials i industrials que estime convenients i siguen base, desenvolupament o conseqüència de l'explotació o servicis a càrrec seu, i realitzar per al compliment dels seus fins, d'acord amb les normes aplicables, qualsevol classe d'actes de gestió i disposició.  
D'acord amb la reglamentació d'Expo Saragossa 2008, l'organització posa, de forma gratuïta, a disposició dels participants oficials el seu propi pavelló, i cada un d'estos es responsabilitzarà del condicionament, del manteniment i de la neteja de l'espai o dels espais posats a la seua disposició   
En virtut de l'anterior, resolc, per raons d'eficàcia, encomanar a l'Entitat de Sanejament d'Aigües la gestió dels contractes necessaris per al condicionament del pavelló de la Comunitat Valenciana en Expo Saragossa 2008, en els termes següents:  
Primer. De conformitat amb el que disposa l'article 15.2 de la Llei 30/1992, de 26 de novembre, del Règim Jurídic de les Administracions Públiques i del Procediment Administratiu Comú, constituïx l'objecte de la present comanda de gestió la tramitació, la formalització i l'execució d'aquells contractes necessaris per al condicionament del pavelló assignat a la Comunitat Valenciana en el recinte d'Expo Saragossa 2008, en particular els de redacció de projecte, execució d'obres, manteniment de les instal·lacions durant l'Exposició i desmantellament d'estes després de la clausura.  
Segon. Les relacions entre la Conselleria i l'Entitat de Sanejament d'Aigües respecte a la gestió material que s'encomana es regula en els termes que s'exposen a continuació:  
Correspon a l'Entitat de Sanejament d'Aigües:   
a) Gestionar la contractació dels treballs que a l'empara de la present comanda li siguen comunicats per la Conselleria i assumir respecte a estos totes les facultats atribuïdes per la legislació contractual a l'òrgan de contractació.  
b) Finançar el 100% del cost de les obligacions econòmiques derivades dels contractes objecte de la present comanda.  
Per la seua banda, la Conselleria posarà els seus mitjans tècnics a disposició de l'Entitat de Sanejament d'Aigües i l'assistirà en tots aquells aspectes necessaris per a la bona execució dels contractes previstos en la present comanda. A este efecte, correspon a la Conselleria:  
a) L'elaboració i l'establiment de les bases de licitació i prescripcions tècniques d'execució dels corresponents contractes, de les quals haurà de traslladar a l'entitat a l'efecte que esta inicie o continue els tràmits necessaris.  
b) Informar tècnicament sobre les ofertes presentades, abans de l'adjudicació per l'Entitat de Sanejament d'Aigües.  
c) La direcció, la supervisió i el control tècnics de l'execució dels treballs contractats i de les seues incidències, fins a la total extinció dels contractes corresponents, així com el visat i la conformitat de tot certificat o factura abans del pagament per l'entitat.  
Tercer. La Conselleria d'Infraestructures i Transport, a través de la Direcció General d'Arquitectura, i l'Entitat de Sanejament d'Aigües Residuals de la Comunitat Valenciana es mantindran permanentment informades respecte de l'estat de tramitació i d'execució dels contractes objecte de la present comanda de gestió.  
Quart. La present comanda estarà vigent fins a la clausura de l'Exposició Saragossa 2008, el 14 de setembre de 2008 i s'estendrà no obstant això pel temps que necessiten els treballs de desmuntatge que hauran de dur-se a terme després de la dita clausura.  
Cinqué. La comanda de gestió efectuada no suposa cessió de titularitat de les competències, ni dels elements substantius del seu exercici.  
Contra la present resolució, que posa fi a la via administrativa, podrà interposar-se potestativament recurs de reposició davant del mateix òrgan, en el termini d'un mes, comptador des de l'endemà de la notificació, de conformitat amb els articles 116 i 117 de la Llei 30/1992, de 26 de novembre, de Règim Jurídic de les Administracions Públiques i Procediment Administratiu Comú, o bé impugnar-se davant de la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos, des de l'endemà de la notificació, d'acord amb l'article 46 de la Llei 29/1998, Reguladora de la Jurisdicció Contenciosa Administrativa, tot això sense perjuí que puga interposar-se qualsevol altre recurs que s'estime convenient.  
València, 2 de febrer de 2007.- El conseller d'Infraestructures i Transport; José Ramón García Antón.